Sommerregn sender bilen på glatis | SOS International
I øjeblikket oplever Danmark perioder med lokale, voldsomme regnbyger. Det giver ikke bare bilister dårlig sigtbarhed, flere oplever også at miste herredømmet over bilen på grund af akvaplaning.
Akvaplaning er et fænomen, hvor dækkene mister vejgrebet og nærmest surfer på vandoverfladen, så det er umuligt at styre bilen. I uheldige tilfælde kan akvaplaning og dårlig sigtbarhed ende i sammenstød eller ulykker.
- Hos autohjælpen oplever vi ofte stor travlhed i forbindelse med voldsom regn. Det er derfor klogt at sænke farten og holde god afstand til forankørende biler for at passe på sig selv og sine medbilister, siger Anette Bjørn Juncher, vagtcentralchef hos SOS Dansk Autohjælp.
Vejene bliver som brun sæbe
Efter en tørkeperiode kan der ligge masser af skidt og dækrester på vejene. Når det pludseligt begynder at regne, bliver det blødt op, og kombinationen af skidt og vand bliver som brun sæbe at køre i.
- Det overrasker mange bilister, hvor glatte vejene kan blive i regnvejr - også selvom der ikke ligger meget vand på kørebanen, siger Jesper Rebsdorf, distriktsleder hos SOS Dansk Autohjælp i Sydjylland. Han fortsætter med en opfordring til bilister om at kontrollere dækmønsteret.
- Er dækmønstret slidt, mister man endnu nemmere vejgrebet, og hjulene glider bare, når man bremser. Der er et lovkrav på 1,6 mm mønsterdybde, men vi råder bilister til mindst 3 mm mønster, fortsætter han.
SOS Dansk Autohjælp oplever desuden flere punkteringer i regnvejr. For når himlen åbner sine sluser, bliver småsten skyllet ud på vejen, og det giver anledning til flade dæk. Særligt hvis dækkene er slidte.
Bilen kan tage skade
Når det har regnet voldsomt eller over en længere periode, kan der komme mere vand, end vejene kan klare. De bliver oversvømmede, eller der opstår store vandpytter, og det kan være svært at vurdere hvor meget vand, der egentligt ligger. Mange bilister drøner derfor lige igennem vandet, og det kan både give elektroniske skader og rustproblemer.
- Når der kommer vand i bilens elektriske system, kan det kortslutte eller få fugtskader. Det gælder både ældre og nye biler, fortæller Jesper Rebsdorf, der råder bilister til at undgå større vandpytter.
Efter en lang periode uden regn kan man opleve, at vinduesviskernes gummi er udtørret og porøst.
- Ødelagte vinduesviskere giver dårlige betingelser for sigtbarheden ved voldsom regn. For at undgå en dårlig oplevelse med at vinduesviskerne ikke kan fjerne regnen ordentligt, bør man jævnligt tjekke dem efter, lyder opfordringen fra stationslederen.